Ħafna huma dawk li jiftaħru li fl-1986 kienu attendew għall-Mass Meeting tal-Partit Nazzjonalista f'Tal-Barrani. Ilkoll iħarsu lura lejn dik il-ġurnata tal-biża bi kburija, anke jekk forsi fl-aħħar elezzjoni għażlu li jivvotaw lill-Partit Laburista jew ma vvotawx. Dak il-Mass Meeting daħal fil-memorja kollettiva bħala s-simbolu tal-ġlieda nazzjonali għal-liberta' u għad-demokrazija. Jien dakinhar kont għadni kemm għalaqt 10 snin. Kont għadni żgħir wisq biex nifhem x'kien qed jiġri u biex nirreaġixxi għalih. Dejjem staqsejt lili nnifsi x'kont nagħmel dakinhar kieku kont ikbar, kieku kelli s-sens li nagħrbel u niddeċiedi għalija nnifsi. Kont ngħolli rasi jew kont inbaxxiha? Kont inkun raġel jew kont inkun tifel? Kont inkun hemm meta s-sewwa jsejjaħli? Għada hija l-ġurnata li fiha se nagħti risposta għal dawn id-domandi kollha. Tletin sena oħra, meta jsaqsuni jew nistaqsi lili nnifsi jien x'għamilt dakinhar, se nkun nista' nwieġeb li dakinhar tal-Ħadd 6 ta' Marzu 2016, fit-3 ta' wara nofsinhar, jien kont Pjazza Kastilja nsemma leħni għas-sewwa.
Jien li ma kontx Tal-Barrani, għada se nkun il-Belt Valletta